INP-lederen må møte i retten: Anklages for løgn under ed
I 2020 endte en betent konflikt mellom tre personer i retten, der to av dem ble dømt for ærekrenkelser. Nå har en av de dømte saksøkt lederen av Industri- og næringspartiet (INP). Det er John Ole Hasund fra Bergen som har saksøkt INP-leder Owe Ingemann Waltherzøe. Han hevder at Waltherzøe, som var vitne i saken i 2020, fant på to samtaler de skal ha hatt.  Disse samtalene nekter Hasund for at har funnet sted. Han hevder dessuten at han aldri hadde møtt INP-lederen, før han dukket opp i rettssalen.  – Hasund ønsker ikke å kommentere denne saken i media utover å peke at han hele veien har vært klar på at han første gang møtte Waltherzøe i Bergen tingrett i august 2020, sier hans advokat Lars Kokkin Christiansen til VG. – Hasund avviser derfor at de angivelige samtalene som Waltherzøe forklarte seg om i tingretten har funnet sted. Hasund har på denne bakgrunn fremmet krav om erstatning og oppreisningserstatning fra Waltherzøe. Saken har tidligere blitt omtalt av Telemarksavisa.  Avviser anklagene Saken er berammet fra den 3. til den 6. juni, og vil foregå i Telemark tingrett.  Waltherzøe, via sin advokat John Christian Elden, avviser anklagene om løgn:  – Det hevdet motparten også overfor Bergen tingrett, Gulating lagmannsrett og Høyesterett, men tapte alle tre stedene. Jeg kan ikke se at det foreligger noen nye opplysninger som er egnet til å endre dommen, sier han til VG.  VG har vært i direkte kontakt med Waltherzøe, som viser til uttalelsen fra sin advokat.  Korrupsjonsanklager Bakgrunnen for det hele er en rettssak som gikk for Bergen tingrett i 2020. En tredjepart gikk til sak mot Hasund – som er en tidligere kollega – og en kvinne, og krevde oppreisingserstatning for ærekrenkende ytringer.  Mannen mente seg utsatt for anklager og ryktespredning om korrupsjon fra de to, som også var tidligere venner av ham. Retten trodde på mannen, og de to ble dømt til å betale til sammen 70.000 kroner i erstatning. Ifølge dommen fra Bergen tingrett ga ikke partenes forklaringer retten mye å bygge på når det gjaldt hva som var mest sannsynlig – vitneforklaringene var derfor avgjørende.  Én av vitneforklaringene, som det vises til flere ganger i dommen, kom fra INP-leder Owe Ingemann Waltherzøe. To samtaler Waltherzøe støttet versjonen til mannen som saksøkte Hasund og kvinnen for ærekrenkelser, og forklarte seg om to samtaler med Hasund i tingretten.  Blant annet skal Hasund overfor Waltherzøe ha omtalt sin tidligere venn som «en mafiaboss i Equinor-sammenheng», og sagt til Waltherzøe at eks-vennen var under etterforskning for korrupsjon.  Det er disse samtalene Hasund hevder at aldri fant sted. I tillegg avviser han å noen gang ha snakket med Waltherzøe før han dukket opp i Bergen tingrett.  Dette er grunnen til at han nå har saksøkt INP-leder Waltherzøe, og selv fremmet et krav om oppreisning. Den opprinnelige saken i Bergen tingrett ble forsøkt anket til lagmannsretten og Høyesterett, men anken ble nektet fremmet.  Hasund har også tatt ut en forliksklage mot et av de to andre vitnene fra den opprinnelige saken.  Waltherzøe er for tiden i hardt vær politisk: Sist helg var det oppvaskmøte i INP, der et flertall i landsstyret i en uttalelse skrev at «Landsstyret kan imidlertid ikke akseptere at partileders negative adferd får fortsette uten konsekvenser», og at de ville kalle inn til ekstraordinært landsmøte i mars, ifølge Dagbladet.
John Ole Hasund har saksøkt INP-leder Owe Ingemann Waltherzøe for ærekrenkelser. Hasund hevder at Waltherzøe fant opp to samtaler mellom dem da han vitnet i en rettssak Hasund tapte i 2020. Rettssaken skal finne sted 3. til 6. juni i Telemark tingrett. INP-lederen avviser anklagene.